લોલા અને ટોનીએ ક્લબમાં લગભગ જોડે જ કામ કરવાનું ચાલુ કરેલું, ત્યારે લોલા વેઈટ્રેસ હતી. ત્યારથી જ બંને વચ્ચે એક સ્પાર્ક હતો. રોજ રાત્રે બંને મોડા સુધી સાથે જ કામ કરતા, ટોની ડ્રીન્કસ બનાવતો ને લોલા લોકો સુધી એ પહોચાડતી. આ બધા દરમિયાન જ ટોનીએ લોલાને ગાતા સાંભળેલી અને પોતે મંત્ર મુગ્ધ થઇ ગયેલો એટલે તેણે લોલાને સ્ટેજ પર પરફોર્મ કરવા કહ્યું પણ લોલા શરમાઈ ગઈ અને કહ્યું કે આમ પણ આટલા મોટા ક્લબમાં મને કોણ ચાન્સ આપવાનું?! ત્યારે ટોની મલકાતા બોલ્યો કે એ બધું તું મારા પર છોડી દે, જો તું તૈયાર હોય તો હું ગમે-તેમ કરીને તને સ્ટેજ પર પહોચાડી ને જ રહીશ! કલબનો મેનેજર સ્વભાવે રંગીલા મિજાજનો હતો અને લગ્ન થયેલા હોવા છતાં ક્લબની ઘણી બધી વેઈટ્રેસ અને ક્લબમાં આવતી હાઈ-સોસાઈટીની સ્ત્રીઓ સાથે ચક્કર હતા, આ બધાની ટોની સિવાય કોઈને ખબર નહિ અને આ જ વાતનો ટોનીએ ફાયદો ઉઠાવ્યો અને લોલાને એક ચાન્સ અપાવ્યો, પછી જે થયું એના તો લોકો સાક્ષી છે જ! બંને હવે તો એક બીજાના ગળા-ડૂબ પ્રેમમાં હતા અને આવી રીતે જ પરફોર્મન્સ દરમિયાન એકબીજાની સાથે નજરો મિલાવી લેતા અને અંદરો-અંદર જ ખૂશ થતા પણ એ ખુશી ચહેરા પર મુસ્કાન રૂપે ઝળકી જ ઉઠતી.